Bete Giyorgis

A igrexa de San Xurxo (en amhárico: ቤት ጊዮርጊስ; Bete Giyorgis) é unha das once igrexas monolíticas escavadas en rocha de Lalibela, unha cidade na Rexión de Amhara, en Etiopía. O sitio histórico e relixioso, orixinalmente chamado Roha (Warwar), foi nomeado Lalibela por orde do rei Gebre Mesqel Lalibela da dinastía Zagwe, quen tamén ordenou a súa construción. El é considerado un santo pola Igrexa etíope tewahedo. Historia A igrexa de San Xurxo foi escavada cara a abaixo nunha clase de toba volcánica. Ese foi o único material arquitectónico que se empregou na construción. Data de finais do século XII e comezos do XIII, e pénsase que puido ser construído durante o reinado de Gebre Mesqel Lalibela, da dinastía Zagwe. É unha das máis coñecidas e a última en ser erixida das once igrexas da área de Lalibela, e foi considerada de xeito non oficial como a "Oitava Marabilla do Mundo". Lalibela, rei de Etiopía, quixo recrear Xerusalén, e estruturou a paisaxe das igrexas e os sitios relixiosos de tal xeito que se lograse tal fazaña. As igrexas en Lalibela están agrupadas en dous grupos principais, un que representa a Xerusalén terreal e o outro que representa a Xerusalén celestial. Situada directamente entre eles hai unha trincheira que representa o río Xordán. As dimensións da trincheira son 25 metros por 25 metros por 30 metros, e hai unha pequena piscina bautismal fóra da igrexa, que se atopa nunha gabia artificial. Notas Véxase tamén Bibliografía Milena Batistoni (2008). A Guide to Lalibela (en inglés). Adís Abeba: Arada Books. pp. 183. ISBN 9994486608. Claire Bosc-Tiessé; Marie-Laure Derat; Laurent Bruxelles; François-Xavier Fauvelle; Yves Gleize; Romain Mensan (2014). The Lalibela Rock Hewn Site and its Landscape (Ethiopia): An Archaeological Analysis. Journal of African Archaeology (en inglés) 12. pp. 141–164. doi:10.3213/2191-5784-10261.